เตือนโต้งให้ข้อมูลเท็จกระทบเชื่อมั่น
อดีตรมว.คลัง และนักวิชาการ เตือน "โต้ง" ใช้ข้อมูลเศรษฐกิจบิดเบือน สร้างผลกระทบความเชื่อมั่นไม่มีใครเชื่อถือรัฐบาล
23 ส.ค. 2555

อดีตรมว.คลัง และนักวิชาการ เตือน "โต้ง" ใช้ข้อมูลเศรษฐกิจบิดเบือน สร้างผลกระทบความเชื่อมั่นไม่มีใครเชื่อถือรัฐบาล
นายกรณ์ จาติกวณิช สส.พระประชาธิปัตย์ และ อดีต รมว.คลัง กล่าวให้ความเห็นกรณีที่นายกิตติรัตน์ ณ ระนอง รองนายกรัฐมนตรี และ รมว.คลัง ออกมาเปิดเผยว่า ตัวเลขการส่งออกที่ตั้งเป้าไว้เดิม 15% เป็นการตั้งเป้าไว้สูงเกินจริง จนต้องลดเป้าเหลือ 9% เพราะในฐานะที่เป็นหัวหน้าทีมเศรษฐกิจของรัฐบาลได้รับอนุญาตให้พูดไม่จริงในบางเรื่อง ที่ภาษาอังกฤษเรียกว่า White lie ที่แปลว่า โกหกสีขาว ว่าจะมีผลทำให้ข้อมูลของรัฐบาลต่อไปไม่มีความน่าเชื่อถือ
นายกรณ์ กล่าวว่า คำพูดทางเศรษฐกิจของ รมว.คลัง ถือว่ามีความสำคัญ เพราะนักลงทุนใช้ตัดสินใจด้วยเม็ดเงินจำนวนมหาศาล การที่ รมว.คลัง มีทัศนคติว่าสามารถนำตัวเลขทางเศรษฐกิจที่เป็นเท็จมาเสนอได้ จะทำให้มีผลกระทบกับอำนาจหน้าที่และบารมีในตำแหน่งที่ทำอยู่
ด้านนายสมชาย ภคภาสน์วิวัฒน์ นักวิชาการอิสระด้านเศรษฐศาสตร์การเมือง กล่าวว่า รัฐบาลต้องพูดความจริง เพราะนักลงทุนเชื่อข้อมูลของรัฐบาล การตั้งเป้าเศรษฐกิจต้องใกล้เคียงกับความเป็นจริงมากที่สุด โดยมองว่าการส่งออกของไทยจะขยายตัวได้ 5-7% เนื่องจากเศรษฐกิจยุโรปยังมีปัญหา ทำให้การขยายตัวเศรษฐกิจของโลกชะลอ กระทบการส่งออกของไทยมากขึ้น